stanford-oval/wikipedia huggingface dataset:
ברנדי רודס
החיים שלפני

ריד נולדה וגדלה בקנטון, מישיגן, ולה יש אח גדול ממנה. היא הייתה מחליקה אמנותית על הקרח במשך 17 שנים, כשהתחילה בגיל ארבע בלבד. כסטודנטית בשנה השנייה ללימודיה, ריד הפסיקה לעסוק במקצוע זה באופן תחרותי כדי להתמקד בקריירה האקדמית שלה ובקריירת השידור העתידית. ריד סיימה את לימודיה באוניברסיטת מישיגן. היא עבדה במשך שנתיים ככתבת חדשות מקומית לפני שעברה למיאמי, פלורידה כדי לעסוק בקריירה בדוגמנות ומשחק. בזמן שגרה במיאמי, ריד השלימה תואר שני בעיתונאות שידור מטעם אוניברסיטת מיאמי.
קריירת היאבקות מקצועית > WWE‏ (2011)

בזמן שעבדה בתור דוגמנית לאחר שסיימה תואר, ריד זומנה למבחני קבלה ל-WWE בשנת 2011. היא חתמה על חוזה פיתוח עם הארגון בחודש מרץ ונשלחה למתחם הפיתוח של Florida Championship Wrestling‏ (FCW). חודש לאחר מכן, היא הופיעה לראשונה תחת שם הבמה ברנדי, כשהיא ליוותה את המתאבק לאקי קאנון לקרב שלו. ב-12 במאי, היא עברה לתפקיד הכרוז בתוכניות השבועיות של התוכנית Superstars. ב-11 ביולי, ריד כרזה גם בתוכנית NXT, הפעם תחת שם הבמה עדן סטיילס. הקרב היחיד שלה היה במופע Summer SlamaRama של FCW, שנערך ב-16 ביולי, ובו היא נטלה חלק בקרב באטל רויאל, שבו סוניה ניצחה. בחודש דצמבר של אותה השנה, ריד ביקשה להשתחרר מהחוזה שלה בארגון.
קריירת היאבקות מקצועית > החזרה ל-WWE‏ (2013–2016)

בנובמבר 2013, רודס הודיעה בחשבון הטוויטר שלה שהיא חוזרת ל-WWE. שם הבמה שלה קוצר לעדן והיא המשיכה בתפקידה ככרוזה, כשהופיעה לראשונה ב-NXT. באוקטובר 2014, היא הפכה להיות הכרוזה הקבועה והמראיינת של התוכניות סמאקדאון ו-Main Event. נקודת שיא בקריירה שלה בתחום הכריזה הייתה כאשר היא הופיעה באירוע השלם וצפה הראשון שלה, שהיה ברסלמניה 31. לאחר מכן, היא שימשה גם ככרוזה המחליפה של ליליאן גרסיה ב-Raw, בזמן שגרסיה החלימה מניתוח שעברה. ב-24 במאי 2016, רודס השתחררה מהחוזה שלה ב-WWE, זאת לאחר ימים ספורים שבעלה, קודי רודס, ביקש גם את שחרורו מהארגון.
קריירת היאבקות מקצועית > ארגונים עצמאיים (2016–2019)

ב-3 ביוני 2016, דווח שרודס תהיה בפינת הזירה של קודי רודס במהלך הקרב שלו נגד מייקל בנט, שייערך ב-26 באוגוסט. ב-10 באוקטובר, נודע שהיא תערוך את קרב הבכורה שלה בארגון ההיאבקות Pro Wrestling Magic נגד ג'ורדיין גרייס. בקרב זה, שהתקיים חמישה ימים לאחר מכן, רודס גברה על גרייס. ב-15 ביולי 2017, היא ניצחה את טסה בלנצ'רד במופע של ארגון ההיאבקות Northeast Wrestling. בשנת 2018, היא הופיעה בארגון ההיאבקות האנגלי בשם Fight Forever Wrestling, כשבו היא ניצחה את בי פריסטלי ווייפר בקרב משולש. בשנת 2019, רודס ערכה הופעה מפתיעה ביחד עם בריט בייקר וניילה רוז במופע של ארגון ההיאבקות Rise Wrestling, כשנחלצה לעזרתה של קיילי רה, מה שהוביל לקיום קרב בין השלוש באירוע Double or Nothing של ארגון ההיאבקות AEW.
קריירת היאבקות מקצועית > Total Nonstop Action Wrestling/Impact Wrestling‏ (2016–2017)

ב-16 בספטמבר 2016, דווח שרודס חתמה על חוזה בארגון ההיאבקות TNA, כאשר שלושה ימים לאחר מכן החתמתה אושרה על ידי הארגון. באירוע באונד פור גלורי 2016, רודס ביחד עם בעלה, קודי, ערכו את הבכורה שלהם בארגון כדמויות הטובות אשר תקפו את מריה ובעלה, מייק בנט, מה שהוביל להתחלתו של פיוד בין שני הזוגות. את קרב הבכורה שלה בזירה ערכה ב-28 באוקטובר בפרק של התוכנית Impact Wrestling לצד בעלה נגד מריה ומייק בנט בקרב זוגות מעורב. ב-16 בפברואר 2017 בפרק של התוכנית Impact Wrestling, רודס נטלה חלק בקרב גונטלט אשר קבע את הטוענת לכתר לאליפות הנוקאאוטס של אימפקט נגד האלופה באותה התקופה, רוזמרי; בקרב זה, ODB היא זו שניצחה. לאחר מחלוקות בינה לבין TNA, היא ביקשה להשתחרר מהחוזה שלה.
קריירת היאבקות מקצועית > Ring of Honor‏ (2017–2018)

רודס רשמה את קרב הבכורה שלה בארגון ההיאבקות ROH בהקלטות התוכנית ב-29 ביולי 2017, כשהיא חברה לשורות סומי סאקאי בקרב זוגות נגד ג'ני רוז ומנדי לאון. בעברה, היא הופיעה בארגון זה כאשר היא הציגה את בעלה, קודי, לקרב שלו מול ג'יי לית'ל באירוע Final Battle, שנערך ב-2 בדצמבר 2016.
קריירת היאבקות מקצועית > World Wonder Ring Stardom‏ (2018)

לפני שהשתתפה בטורניר הסינדרלה של ארגון ההיאבקות סטארדום לשנת 2018, דווח שרודס הצטרפה לקבוצת אודו טאי. בטורניר עצמו, היא ניצחה את חברתה לקבוצה, נאטסו סומירה בסיבוב הראשון, אך הפסידה לאיאו שיראי בשלב רבע הגמר. רודס השתתפה בשלושה קרבות זוגות ביחד עם חברי קבוצת אודו טאי, כשבכולם היא הייתה חלק מהצד המנצח. לאחר מכן נודע שהיא ספגה משבר בעצם הזנב באותה התקופה.
קריירת היאבקות מקצועית > All Elite Wrestling‏ (2019–היום)

בשנת 2019, רודס הפכה למנהלת המותג הראשית של הארגון All Elite Wrestling, ארגון חדש שבו בעלה מתפקד כסגן הנשיא הבכיר. באירוע השלם וצפה הראשון של AEW, שנקרא בשם Double or Nothing ונערך ב-25 במאי, היא הופיעה בהתחלת הקרב המשולש בין בריט בייקר, ניילה רוז וקיילי רה, כשהיא הודיעה על כך שהיא מוסיפה לקרב את אווסום קונג. צעד זה ביסס את דמותה של רודס כרעה. הופעת הבכורה שלה בזירה הגיעה באירוע Fight for the Fallen, שנערך ב-13 ביולי, ובו היא ניצחה את אלי לאחר הפרעה מצד קונג. במופע המקדים לאירוע All Out, שנערך ב-31 באוגוסט, רודס השתתפה בקרב הקזינו באטל רויאל נשים, שבו הודחה על ידי בריט בייקר ואלי. במהלך החודשים הבאים, רודס וקונג היו מעורבות בעלילה שבה הן גוזרות חתיכה משיערם של מתאבקות. השתיים נודעו ביחד בשם "The Nightmare Collective", ובמהלך הזמן הן צירפו לשורותיהן את מל ולות'ר. בספיישל Bash at the Beach, מל וקונג היו אמורות להתמודד מול קריס סטטלנדר והיקארו שידה, לעומת זאת, קונג לא הוכשרה להתחרות ורודס מילאה את מקומה, כשהיא ומל הפסידו. קבוצת The Nightmare Collective קיבלה ביקורות שלילות מצד הקהל ובחודש פברואר 2020 רודס עזב את הקבוצה וקונג התרכזה בסדרה GLOW, שבה השתתפה. באירוע Fight for the Fallen (2020), שנערך ב-15 ביולי, רודס ואלי רשמו ניצחון מהיר על קנזי פייג' ו-MJ ג'נקינס. ברנדי רודס ואלי הגיעו עד לשלב הגמר של טורניר גביע זוגות הנשים של AEW, כשב-22 באוגוסט, הן נוצחו על ידי דיאמנטה ואיווליס.
חיים אישיים

ריד נישאה למתאבק קודי רודס בספטמבר 2013. בדצמבר 2020, נודע שהזוג מצפה להולדת בנם הראשון.
אליפויות והישגים

הישגים בארגון ההיאבקות DDT Pro-Wrestling
אליפות איירון מן במשקל הבי מטאל (פעם אחת)
הישגים במגזין ההיאבקות Pro Wrestling Illustrated - PWI
PWI דירג אותה במקום ה-50 מתוך 100 המתאבקות הטובות ביותר לשנת 2019
הערות שוליים

↑  עדן סטיילס מבקשת להיפרד מה-WWE
↑  ברנדי רודס חוזרת ל-WWE
↑  עדן שוחררה
↑  ארגון ההיאבקות TNA מאשר על החתמתה של ברנדי רודס
↑  ברנדי רודס מדברת על עזיבתה את The Nightmare Collective
↑  ברנדי וקודי רודס מצפים להולדת בנם הראשון: "מוכנים ונרגשים"
גורדון אלוט

גורדון לוואלין אלוט (באנגלית: Gordon Llewellyn Allott‏; 2 בינואר 1907 – 17 בינואר 1989) היה פוליטיקאי ומשפטן אמריקאי חבר המפלגה הרפובליקנית, שייצג את מדינת קולורדו בסנאט של ארצות הברית בשנים 1955–1973.
ביוגרפיה

אלוט נולד בפואבלו שבקולורדו לברטה (לבית לוואלין) ולאונרד ג'יי אלוט. הוריו של אמו היו ממוצא ולשי והוריו של אביו היו אנגלים. ב-1927 סיים אלוט את לימודיו באוניברסיטת קולורדו שבבולדר ושנתיים לאחר מכן, ב-1929, סיים את לימודיו בבית הספר למשפטים של האוניברסיטה. בצעירותו היה אתלט והשתתף בריצת 400 מטר משוכות באליפות ארצות הברית לשנת 1929. באותה השנה התקבל אלוט אל לשכת עורכי הדין של מדינת קולורדו והחל לעסוק בעריכת דין בפואבלו. הוא עבר לעיר למאר שבדרום מזרח קולורדו ב-1930 והמשיך לעסוק בעריכת דין.
אלוט היה התובע המחוזי במחוז פרווארס ב-1934 ולאחר בשנים 1941–1946. נוסף על כך, היה אלוט מנהל אגודת החסכונות וההלוואות הפדרלית הראשונה של למאר מ-1934 ועד 1960. ב-1937 נבחר להיות התובע העירוני של למאר וכיהן בתפקיד זה עד 1941. במהלך מלחמת העולם השנייה שירת אלוט בחיל האוויר של ארצות הברית משנת 1942 עד 1946. לאחר המלחמה התמנה לתובע מחוזי במחוז המשפט החמישה-עשר עד 1948. תפקידו הפוליטי הראשון היה סגן מושל קולורדו בשנים 1951–1955 תחת המושל קולורדו הדמוקרטי וולטר וולפורד ג'ונסון ותחת המושל הרפובליקני דניאל ת'ורנטון.
אלוט נבחר לסנאט של ארצות הברית ב-1954. הוא נבחר מחדש ב-1960 ושוב ב-1966, וייצג את קולורדו בסנאט עד לינואר 1973, שם היה יושב ראש ועדת המדיניות הרפובליקנית, מה שהפך אותו לשלישי הבכיר ביותר מבין חברי המפלגה הרפובליקנית. הוא היה תומך נלהב בהגדלת תקציב הכוחות המזוינים של ארצות הברית ובמלחמת וייטנאם, בטענה שאין לאפשר מבוי סתום כמו במלחמת קוריאה. במקביל, התנגד למרבית החקיקה בתחומי מדיניות הפנים של הנשיאים ג'ון פיצג'רלד קנדי ולינדון ג'ונסון, למעט חוק זכויות האזרח מ-1964. לטענתו, רבות מהרפורמות האלה, ובפרט תוכניות "החברה הגדולה" של ג'ונסון, היו יקרות מדי ואינפלציוניות. עם עוזריו בסנאט נמנה ג'ורג' ויל. אלוט הלך לעולמו בעיר אנגלווד שבקולורדו, ונטמן בבית העלמין פיירמונט שבדנוור.
הערות שוליים

↑  "Whatever Happened To... Gordon Allott". The Sheboygan Press. July 15, 1958. Retrieved November 17, 2014.
1 2  בארט ברנס, EX-SENATOR GORDON ALLOTT, COLORADO REPUBLICAN, DIES, באתר וושינגטון פוסט, 19 בינואר 1989 (באנגלית)
| --- | --- |
בקרת זהויות :  ISNI: 0000 0000 3020 5921  LCCN: n87836684  NARA: 10571706  SNAC: w676687s  US Congress: A000161  VIAF: 8907319   WorldCat (עם VIAF): 8907319
גבריאל הנוטו

| --- | --- |

 לידה:  19 בנובמבר 1853 בורבואר, צרפת 
 פטירה:  11 באפריל 1944 (בגיל 90) פריז, הממשל הצבאי הגרמני בצרפת הכבושה במלחמת העולם השנייה 
 מדינה:  צרפת 
 מקום קבורה:  בית הקברות פאסי 
 השכלה:  אקול נסיונל דה שרט (1880) 
 תפקיד:  נשיא  שר החוץ (29 באפריל 1896–28 ביוני 1898)  שר החוץ (30 במאי 1894–1 בנובמבר 1895)  seat 29 of the Académie française (1 באפריל 1897–11 באפריל 1944)  בפסקה זו רשומה אחת נוספת שטרם תורגמה 
 פרסים והוקרה:  צלב גדול של לגיון הכבוד (3 בינואר 1939)  פרס גובר (1896)  מסדר קרלוס השלישי 
 
גבריאל הנוטו
אלבר אוגוסט גבריאל הנוטו (בצרפתית: Albert Auguste Gabriel Hanotaux‏; 19 בנובמבר 1853 – 11 באפריל 1944) היה פוליטיקאי והיסטוריון צרפתי, אשר שימש כשר החוץ של צרפת.
ביוגרפיה

הנוטו נולד בבורבואר ב-19 בנובמבר 1853. הוא למד בבית הספר הגבוה לאומנות בפריז (École Nationale des Chartes), וב-1879 הצטרף למשרד החוץ הצרפתי כעוזר. הוא שימש בין היתר כמזכיר בשגרירות צרפת בקונסטנטינופול. ב-1886 הוא נבחר לפרלמנט כנציג מחוז אן, אולם הובס ב-1899. ב-1892 הוא ניהל משא ומתן עם צ'ארלס טאפר אשר בסיומו נחתם הסכם סחר בין צרפת לקנדה. ב-31 במאי 1894 הוא מונה לשר החוץ בממשלתו של שארל דופוי והמשיך לכהן בתפקידו גם לאחר נפילת ממשלתו של דופוי.
בתפקידו כשר החוץ, הנוטו חשש מבריטניה ומהקולוניאליזם הנמרץ שלה. הנוטו חפץ להקים ברית של המעצמות היבשתיות באירופה, שתכלול את צרפת, הקיסרות הגרמנית והאימפריה הרוסית. חזון זה היה בלתי אפשרי כמעט לנוכח העובדה שבעקבות מלחמת צרפת-פרוסיה הרגשות האנטי-גרמניים בצרפת היו חזקים מאי פעם ורוח הרבאנש פיעמה בכל עוזה. בתחילת פרשת דרייפוס, התנגד הנוטו לפתיחתה של חקירה כנגד הקצין היהודי אלפרד דרייפוס הנאשם בריגול, משום שלא רצה להחמיר עוד יותר את יחסי גרמניה-צרפת, וניסה לשכנע בכך את שר המלחמה אוגוסט מרסייה, אולם לשווא. במהלך הפרשה, נאלץ הנוטו לטפל במשברים הדיפלומטיים שצצו כתוצאה ממנה.
ב-1 בנובמבר 1895 הודח הנוטו מתפקידו בידי ראש הממשלה החדש לאון בורז'ואה. שנה לאחר מכן הוא הוחזר לתפקיד בידי ז'יל מלין ובלט במדיניותו הקולוניאליסטית במיוחד באפריקה. מדיניות זו, והחשדנות שגילה כלפי בריטניה, הובילו לבסוף למשבר פשודה. הוא היה המקים של "ועדת צרפת-אמריקה" - ארגון פרטי הקיים עד היום ונועד לקדם את היחסים בין צרפת למדינות אמריקה השונות. ב-1898 הוא פרש מתפקידו.
בהמשך חייו הוא שימש כציר צרפת בחבר הלאומים, וכן קנה לו שם כהיסטוריון. הוא פרסם ספרי היסטוריה רבים שזכו להערכה רבה. ב-1897 הוא נבחר כחבר באקדמיה הצרפתית הוא נפטר ב-11 באפריל 1944.
ג'ף פוט

| --- | --- |
 לידה:  14 ביולי 1987 (בן 37) לוקווד שבניו יורק
 עמדה:  סנטר
 גובה:  2.14 מטר
 מכללה:  קורנל
 דראפט:  לא נבחר, 2010
 קבוצות כשחקן
 2010   2010–2011   2011–2012   2012   2012–2013   2013–2014:  מכבי תל אביב   מלייה   ספרינגפילד ארמור   ניו אורלינס הורנטס   ז'לגיריס קובנה   ספרינגפילד ארמור
ג'פרי ברנרד פוט (באנגלית: Jeffrey Bernard Foote; נולד ב-14 ביולי 1987 בלוקווד, ניו יורק) הוא כדורסלן אמריקאי המשחק בעמדת הסנטר.
קריירה

פוט החל את דרכו בכדורסל בנבחרת בית הספר ספנסר ואן הייטן ובעונתו האחרונה במדיה קבע ממוצעים של 15 נקודות, 13 ריבאונדים ו-6 חסימות למשחק. בשנת 2005 החל לשחק באוניברסיטת סנט בונאוונטור, אך כעבור חצי שנה עבר לאוניברסיטת קורנל. פוט השתלב במהרה בקורנל וכבר במשחקו הראשון בקבוצה השיג "דאבל דאבל" של 10 נקודות ו-11 ריבאונדים ובסך הכל סיים את עונת ה"פרשמן" שלו עם 7.9 נקודות ו-6.3 ריבאונדים בממוצע למשחק. בעונתו השנייה שיפר את יכולתו משמעותית ועלה ל-11.8 נקודות ו-7.2 ריבאונדים בממוצע למשחק. כמו כן, נבחר לשחקן ההגנה של העונה בליגת ה-IVY (ליגת המחוז הצפון-מזרחי).
בעונת 2009/2010, האחרונה שלו בקורנל, הגיע לשיאו ועם ממוצעים טובים במיוחד של 12.3 נקודות, 8.1 ריבאונדים, 2.3 אסיסטים ו-1.9 חסימות הוביל את קבוצתו ל"סוויט 16" של טורניר אליפות המכללות. משחק השיא שלו בעונה זו ובקריירת המכללות כולה היה בניצחון קורנל 98-104 על אוניברסיטת באנקל, במשחק אותו סיים פוט עם 28 נקודות, 18 ריבאונדים ו-3 חסימות ב-38 דקות משחק. הוא נבחר לחמישייה הראשונה של העונה בליגת המחוזית ובפעם השנייה ברציפות לשחקן ההגנה המצטיין בליגה.
עם סיום לימודיו בקורנל חתם פוט על חוזה לשלוש שנים במכבי תל אביב הישראלית. בתוך כך, נרשם לדראפט ה-NBA ‏2010, אך לא נבחר. בתחילת דרכו במכבי, היה פוט שחקן שולי בקבוצה ומספר שבועות לאחר פתיחת העונה הושאל לעונה אחת לקבוצת מלייה מליגת המשנה הספרדית. את עונת 2011/2012 פתח בפולין כשחתם ב-16 באוגוסט 2011 בקבוצת ז'לונה גורה אך שוחרר מרצונו מקבוצתו ב-27 בספטמבר 2011, ולאחר שניסה את מזלו במחנה אימונים של קבוצת הפורטלנד טרייל בלייזרס (שהחלה להתאמן באיחור בשל שביתת השחקנים באותה העונה), עבר לשחק בקבוצת הספרינגפילד ארמור מליגת ה-NBDL, במהלך תקופתו בקבוצה זו גילה פוט יכולת טובה שזיכתה אותו בהשתתפות במשחק האולסטאר המסורתי של ליגת ה-NBDL. ב-8 במרץ 2012 הוחתם פוט על חוזה ל-10 ימים בקבוצת הניו אורלינס הורנטס מליגת ה-NBA. בכך הפך פוט לשחקן הראשון שאוניברסיטת קורנל "שלחה" ל-NBA מאז שנת 1951.
ב-7 בספטמבר 2012, פוט חתם במועדון הליטאי ז'לגיריס קובנה. ב-1 בנובמבר 2013 הוא נרכש שוב על ידי ספרינגפילד ארמור.
הערות שוליים

↑  כתבה באתר ערוץ הספורט
ערך זה הוא קצרמרבנושא כדורסלנים. אתם מוזמנים לתרום לוויקיפדיה ו.
גינאה ביסאו במשחקים האולימפיים

גינאה ביסאו משתתפת במשחקים האולימפיים מאז אולימפיאדת אטלנטה (1996). איש מהספורטאים שייצגו אותה במשחקים לא הגיע להישג משמעותי. גינאה ביסאו מעולם לא השתתפה באולימפיאדת חורף.
הוועד האולימפי של גינאה ביסאו הוקם ב-1992 והוכר על ידי הוועד האולימפי הבינלאומי ב-1995.
ראו גם

גינאה ביסאו במשחקים הפאראלימפיים
גינאה ביסאו במשחקים האולימפיים לנוער
גבריאל היינצה

גבריאל איוואן היינצה (בספרדית: Gabriel Iván Heinze; נהגה בספרדית: היינסה, נולד ב-19 באפריל 1978 בעיר קרספו, ארגנטינה) הוא כדורגלן עבר ארגנטינאי ששיחק כבלם וכן כמגן שמאלי, וכיום מאמן קבוצת ניואל'ס אולד בויס. הוא מכונה גאבי וכן גרינגו בשל צבע עורו הלבן.
קריירת מועדונים

היינצה החל לשחק בקבוצת ניואל'ס אולד בויס הארגנטינאית בה גדלו בין היתר בלמים כדוגמת אדוארדו בריסו, וולטר סמואל, אסקיאל גאראי, רוברטו סנסיני, סבסטיאן דומינגס, דריו פרנקו ומאוריסיו פוצ'טינו. ב-1997, אחרי 8 משחקים בלבד בקבוצה הבוגרת, הוחתם היינצה על ידי ריאל ואיאדוליד ושיחק בשורותיה עד שנת 2001, במהלך תקופתו בוויאדוליד הושאל היינצה לעונה אחת בקבוצת הפאר הפורטוגזית ספורטינג ליסבון.
ב-2001 הועבר היינצה לפריס סן ז'רמן. היינצה הפך מיד לאחד השחקנים החשובים והאהובים על הקהל הפריזאי בעיקר בשל רוח הלחימה שאפיינה אותו. במשאל שנערך בין אוהדי הקבוצה נבחר היינצה לבלם הטוב בתולדות המועדון.
היינצה בילה 3 עונות במועדון ושיחק בשורותיה בכל המסגרות 119 משחקים וכבש 19 שערים, חלקם בבעיטות עונשין. הוא זכה יחד עם הקבוצה בגביע הצרפתי בעונת 2003–2004.
יכולתו הגבוהה של היינצה לא נעלמה מראשי מנצ'סטר יונייטד ומאמנה האגדי אלכס פרגוסון שהחליטו לרכוש אותו תמורת 7 מיליון אירו. עוד לפני שהגיע לקבוצה פרצה מחלוקת בינו לבין המועדון בשל רצונו של היינצה לשחק בשורות הנבחרת האולימפית שהורכבה ברובה משחקני הנבחרת הבוגרת שהשתתפה מוקדם יותר בטורניר הקופה אמריקה בה שותף היינצה גם כן. למרות איומו של פרגוסון לספסל אותו, נסע היינצה למשחקים האולימפיים ועזר לארגנטינה לזכות במדליית הזהב, לראשונה בתולדותיה.
הוא ערך את הופעת הבכורה במדי השדים האדומים בספטמבר 2004 ואף כבש במשחק. בסיום העונה נבחר היינצה על ידי אוהדי הקבוצה לשחקן המצטיין של העונה, הבלם הראשון והשחקן הדרום אמריקני הראשון שזוכה בתואר. בספטמבר 2005 נפצע היינצה במשחק ליגת האלופות מול ויאריאל, פציעה שהשביתה אותו במשך רוב משחקי העונה. הוא חזר לשחק לקראת סוף העונה ובהמשך אף זומן לסגל ארגנטינה למשחקי המונדיאל 2006 בגרמניה.
בקיץ 2007 הכריז היינצה על רצונו לעזוב את הקבוצה ולעבור ליריבה ליברפול אך הבקשה נדחתה על הסף. היינצה, מגובה בעורכי דין מטעם ליברפול, פנו לבית המשפט בטענה שפרגוסון הבטיח לשחקן לשחררו תמורת 7 מיליון ליש"ט אך הבקשה נדחתה. לבסוף הייתה זו ריאל מדריד שהצליחה לרכוש אותו תמורת סכום הקרוב ל-8 מיליון ליש"ט. היינצה הוחתם בקבוצה כמגן שמאלי, במקומו של רוברטו קרלוס שעזב בקיץ. מאז הגיע לקבוצה סבל היינצה מפציעות חוזרות.
ב-30 ביולי 2009, עבר היינצה למארסיי תמורת 3 מיליון אירו. בריאל שותף ב-44 משחקי ליגה בהם כבש 3 שערים.
ב-22 ביולי 2011 חתם על חוזה לשחק בקבוצת רומא. לקראת העונה הבאה חזר לקדנציה נוספת בניואל'ס אולד בויס. בסיום עונת 2013/2014 עזב את המועדון.
נבחרת ארגנטינה

היינצה נחשב לאחד השחקנים החשובים בנבחרת ארגנטינה, הוא שיחק ברוב הופעותיו בנבחרת כבלם אך בשנים האחרונות מתופקד בעיקר כמגן שמאלי וזאת בשל המחסור במגנים שמאליים ממנה סובלת ארגנטינה. הוא ערך את הופעת הבכורה במדי הנבחרת ביולי 2003 במשחק ידידות מול לוב, מאז הספיק היינצה לשחק ב-40 הופעות בהן כבש 4 שערים.
הוא היה בין שלושת השחקנים מעל גיל 23 שהופיעו בסגל הנבחרת האולימפית שזכתה במדליית הזהב באולימפיאדת אתונה (2004). בנוסף, הוא היה בסגל ארגנטינה למונדיאל 2006 ולקופה אמריקה 2007.
בזמן מונדיאל 2010 במשחק של ארגנטינה נגד ניגריה הבקיע היינצה את השער המנצח בראשו לאחר הרמה של חואן ורון.
קריירת אימון

ביוני 2015 התמנה היינצה לתפקיד המאמן בקבוצת גודוי קרוס, אך פוטר כעבור שלושה חודשים. ב-20 ביוני 2016 התמנה לתפקיד מאמן ארחנטינוס ג'וניורס.
תארים

פריס סן ז'רמן
גביע צרפת - 1 (2003)
אולימפיק מרסיי
אליפות צרפת - 2009/2010
מנצ'סטר יונייטד
אליפות הפרמייר ליג - 1 (2006-2007)
גביע הליגה האנגלי - 1 2006
ריאל מדריד
אליפות ספרד - 2007/08
נבחרת ארגנטינה
מדליית זהב - 1 (2004)
ג'ף פורטנברי

ג'פרי ליין פורטנברי (באנגלית: Jeffrey Lane Fortenberry; נולד ב-27 בדצמבר 1960) הוא פוליטיקאי אמריקאי, שכיהן כחבר בית הנבחרים של ארצות הברית מטעם מחוז הקונגרס הראשון של מדינת נברסקה, מ-2005 ועד 2022. פורטנברי, חבר המפלגה הרפובליקנית, ייצג מחוז הממוקם בבירת נברסקה לינקולן וכולל את מרבית השליש המזרחי של המדינה מחוץ לאזור אומהה. במרץ 2022, לאחר שהורשע במתן עדות שקר לחוקרים פדרליים בתיק של תרומות בלתי-חוקיות לקמפיין, התפטר פורטנברי מבית הנבחרים.
ביוגרפיה

פורטנברי נולד בבאטון רוז', בירת לואיזיאנה, בשלהי 1960. את לימודיו התיכוניים השלים בתיכון הקתולי של באטון רוז'. הוא בעל תואר ראשון בכלכלה מאוניברסיטת מדינת לואיזיאנה, ולאחר מכן השלים באוניברסיטת ג'ורג'טאון לימודי תואר שני במדיניות ציבורית. כמו כן, הוא בעל תואר שני נוסף בתאולוגיה מאוניברסיטת פרנציסקאן בסטיבנוויל שבאוהיו. טרם חייו הפוליטיים, עבד פורטנברי ככלכלן מקומי, וההתחכחות הראשונה שלו עם הסצנה הפוליטית בגבעת הקפיטול הייתה כמנתח מדיניות בוועדת המשנה ליחסים בין-ממשלתיים של הוועדה לביטחון המולדת ועניינים ממשלתיים של הסנאט של ארצות הברית.
בשנים 1997–2001 היה חבר מועצת העירייה בלינקולן, בירת נברסקה. לקראת בחירות 2004 בארצות הברית, החליט לפרוש דאג בירייטר (אנ') מתפקידו כחבר בית הנבחרים של ארצות הברית מטעם מחוז הקונגרס הראשון של נברסקה. פורטנברי זכה בבחירות המקדימות של המפלגה הרפובליקנית עם 39% מהקולות, אחרי שגבר על שבעה מתמודדים אחרים. בין הטוענים לכתר במפלגה הרפובליקנים נמנו קורט ברום, יושב ראש בית המחוקקים החד-ביתי בנברסקה, ואיש העסקים גרג רולה. בבחירות הכלליות ניצח את מאט קונולי, מועמד המפלגה הדמוקרטית, ביחס של 43%–54%.
בראשית 2005 פורטנברי הושבע לתפקידו. בשנת 2010 תואר פורטנברי בכתב-העת "Foreign Policy" "סוכן כוח רפובליקני חדש" בנושאי ביטחון גרעיני. באוקטובר אותה שנה כינה העיתון "Lincoln Journal Star" את פורטנברי כ"מושכל באופן נדיר בנושאים בין-לאומייים". בשלהי הקונגרס ה-116 של ארצות הברית חבר פורטנברי ליו"ר ועדת ההקצבות ניטה לאווי בתמיכה ב"חוק השותפות במזרח התיכון למען השלום" (MEPPA), שמטרתו להקל על המתיחות ביחסי הרשות הפלסטינית–ישראל עבאמצעות מתן מענקים והלוואות לעסקים מתחילים. בתפקידו כחבר בוועדת ההקצבות חרת פורטנברי על דגלו מימון לשיפור מתקני בסיס חיל האוויר אופוט (Offutt), מתקני STRATCOM ולספק מסלול המראה חדש.
פורטנברי מתנגד לחוק הגנת החולה וטיפול בר השגה והצביע בעד ביטולו במהלך 2017. בדצמבר 2020 נמנה בין 126 חברי בית הנבחרים מהמפלגה הרפובליקנית שחתמו על מכתב ידידי בית המשפט לשם הבעת תמיכה בתיק "טקסס נגד פנסילבניה", תובענה ייצוגית שהוגשה לבית המשפט העליון של ארצות הברית בניסיון לערער על תוצאות הבחירות לנשיאות ארצות הברית 2020 במספר מדינות מתנדנדות, בהן ג'ו ביידן ניצח את הנשיא המכהן דונלד טראמפ. בית המשפט העליון מיאן לדון בתיק על סמך שלטקסס אין זכות עמידה לערער על תוצאות בחירות במדינה אחרת, על סמך פרק 3 לחוקת ארצות הברית. במאי 2021 נמנה סימפסון בין 35 רפובליקנים בבית הנבחרים שתמכו בהקמת ועדת חקירה לאירועי ההסתערות על הקפיטול.
ב-19 באוקטובר 2021 דווח בעיתונות כי פורטנברי נחקר בגין קבלת תרומות בלתי-חוקיות למסע הבחירות שלו, שהועברו דרך שלושה אנשי קש בגיוס כספים בלוס אנג'לס בבחירות 2016. חבר מושבעים גדול פדרלי בלוס אנג'לס העמיד אותו לדין אותו בעוון סעיף אחד של זיוף בזדון והסתרת עובדות מהותיות, ושני סעיפים של מתן הצהרות כוזבות בפני חוקרים פדרליים של ה-FBI. ב-24 במרץ 2022 הורשע פורטנברי בכל שלושת הסעיפים. לאחר מכן החלו קריאות משני צדי המתרס הפוליטי, הן מהצד הרפובליקני בדמותו של מנהיג המיעוט קווין מקארתי והן בדמותה של יושבת ראש בית הנבחרים ננסי פלוסי, להתפטרותו המידית של פורטנברי. ב-26 במרץ, במכתב שנשלח לעמיתיו המחוקקים בקונגרס, הכריז על התפטרותו החל מ-31 במרץ 2022.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  גרנט שולט, US Rep. Jeff Fortenberry of Nebraska announces resignation, באתר AP‏, 26 במרץ 2022 (באנגלית)
↑  Editorial, 10/15: Lincoln Journal Star endorses Jeff Fortenberry, באתר Lincoln Journal Star‏, 14 באוקטובר 2010 (באנגלית)
↑  דון וולטון, Offutt runway construction moves ahead, באתר Lincoln Journal Star‏, 2 ביולי 2020 (באנגלית)
↑  מייקל ר. בלוד וניקולס ריקרדי, Biden officially secures enough electors to become president, באתר AP‏, 5 בדצמבר 2020 (באנגלית)
↑  הניו יורק טיימס, ביהמ"ש העליון בארה"ב דחה את התביעה של טקסס נגד תוצאות הבחירות, באתר הארץ, 12 בדצמבר 2020
↑  פול לה בלאנק, Here are the 35 House Republicans who voted for the January 6 commission, באתר CNN‏, 20 במאי 2021 (באנגלית)
↑  ג'וש גרסטיין, GOP Rep. Jeff Fortenberry convicted of lying to FBI, באתר פוליטיקו, 24 במרץ 2022 (באנגלית)
↑  גרנט שולט, Indictment accuses Nebraska congressman of lying to FBI, באתר AP‏, 20 באוקטובר 2021 (באנגלית)
↑  רבקה שאבאד, McCarthy says convicted Rep. Fortenberry should resign, באתר NBC News‏, 25 במרץ 2022 (באנגלית)
↑  ג'ף פורטנברי, letter to colleagues, מסמך מאת לשכתו של פורטנברי, 26 במרץ 2022 (באנגלית)
| --- | --- |
בקרת זהויות :  US Congress: F000449
גבריל קצרוב

| --- | --- |

פרופסור גבריל קצרוב
 לידה:  4 באוקטובר 1874 קופריבשטיצה, האימפריה העות'מאנית האימפריה העות'מאנית
 פטירה:  1 ביוני 1958 (בגיל 83) סופיה בולגריה הרפובליקה העממית של בולגריה
 מדינה:  בולגריה 
 מקום קבורה:  בית הקברות המרכזי של סופיה 
 ידוע בשל:  היותו היסטוריון, ארכאולוג, פילולוג ורקטור אוניברסיטת סופיה
 השכלה:  אוניברסיטת לייפציג 
 מעסיק:  אוניברסיטת סופיה 
 תפקיד:  רקטור אוניברסיטת סופיה (1927–1928) 
 חתימה:   
 
פרופסור גבריל אילייב קָצָרוֹב (בבולגרית: Гаврил Илиев Кацаров‏; 4 באוקטובר 1874, קופריבשטיצה, האימפריה העות'מאנית – 1 ביוני 1958, סופיה, הרפובליקה העממית של בולגריה) היה היסטוריון, ארכאולוג ופילולוג בולגרי, מאנשי המחקר הבולטים בבולגריה המודרנית.
ביוגרפיה

גבריל קצרוב נולד בקופריבשטיצה. ב-1899 רכש תואר דוקטור בהיסטוריה של העת העתיקה באוניברסיטת לייפציג. ב-1901 יצא להתמחות בברלין ובמינכן וב-1906 בממלכת איטליה. עם שובו לבולגריה החל ללמד באוניברסיטת סופיה. ב-1910 זכה לתואר פרופסור באוניברסיטת סופיה. בין 1915 ל-1918 כיהן כדקאן הפקולטה להיסטוריה ובין 1927 ל-1928 כיהן כרקטור האוניברסיטה. בהמשך, כיהן קצרוב כמנהל המוזיאון הארכאולוגי הלאומי של בולגריה. היה חבר האקדמיה למדעים של בולגריה (מ-1909), של רומניה (מ-1936) ושל אוסטריה (מ-1939). לאורך הקריירה ערך קצרוב מחקרים שהתמקדו בהיסטוריה של חבלי תראקיה ומקדוניה וכן בשלטון הקיסרות הרומית בשטחי בולגריה. הוא פרסם מספר רב של ספרים ומאמרים בתחומי התמחותו.
במחקריו ובכתביו עסק גבריל קצרוב גם בתולדות היהודים בבולגריה. בחפירות ארכאולוגיות שנערכו ב-1912 לידי הכפר גיגן נתגלו חורבותיה של העיר הרומית אוּלְפִּיָה אֶסְקוּס שהוקמה ב-106 על ידי הקיסר הרומי טראיאנוס. במקום נמצאה מצבה ועליה כיתוב שכלל את הביטוי ארכי-סינאגוגוס יוספוס. הכתובת המלאה תורגמה ל"יוסף ראש בית הכנסת ומנהל ראשי, בנו של מקסימיני מפנוניה". קצרוב תארך את המצבה לאמצע המאה ה-2 ובמאמר שהוציא לאור קבע שתולדות יהודי בולגריה קודמות להגעת השבטים הסלאבים לאזור בולגריה. בהמשך, תארך חוקר נוסף את המצבה למאה ה-4. באותה העת, הייתה זו העדות הארכאולוגית הקדומה ביותר להתיישבות יהודים באזור בולגריה (פרובינקיית מואסיה התחתונה של הקיסרות הרומית).
ראו גם

גיגן
הערות שוליים

↑  ניר ברוך, הכֹּפֶר - בולגריה ויהודיה במשך הדורות, הוצאת שבילים, 1990, עמוד 15.
↑  צבי קרן, תקציר ההיסטוריה של בולגריה ויהודיה, באתר "כולנו בולגרים", אתר הבית של יהודי בולגריה, אוחזר ב-5 בספטמבר 2015.
| --- | --- |
בקרת זהויות :  NLI: 987007299994705171  PLWABN: 9810665434605606  BnF: cb162812045 (data)  GND: 119188066  ISNI: 0000 0001 0887 3998  LCCN: n85255735  NKC: js2012689385  NTA: 071924655  SUDOC: 083643753  VcBA: 495/43372  VIAF: 120702548   WorldCat (עם VIAF): 120702548